b"\n_START_ARTICLE_\nCorpus Christi a Barcelona\n_START_SECTION_\nMotiu\n_START_PARAGRAPH_\nLa festa de Corpus es va instaurar al segle\xc2\xa0xiii com a exaltaci\xc3\xb3 del sagrament de l'Eucaristia icom a reacci\xc3\xb3 de l'Esgl\xc3\xa9sia envers els corrents que feien perillar la seva doctrina. A partir d\xe2\x80\x99aquell moment es va generalitzar a Europa i encara avui, sis segles despr\xc3\xa9s, \xc3\xa9s un esdeveniment religi\xc3\xb3s, social, cultural i festiu de gran transcend\xc3\xa8ncia. En concret, la festa de Corpus Christi \xc3\xa9s instaurada el 1262 pel papa Urb\xc3\xa0 IV i \xc3\xa9s sobretot a partir del 1316 quan s\xe2\x80\x99est\xc3\xa9n per tota la cristiandat arran d\xe2\x80\x99una butlla del papa Joan XXII. D\xe2\x80\x99aquesta manera, es va estendre per tot Europa, on va anar guanyant import\xc3\xa0ncia amb el pas del temps.\n_START_SECTION_\nElements\n_START_PARAGRAPH_\nA Barcelona la celebraci\xc3\xb3 de Corpus, sobretot de la process\xc3\xb3, l'element m\xc3\xa9s caracter\xc3\xadstic de la festivitat, es va instaurar el 1320. Des d'aquell moment va esdevenir la manifestaci\xc3\xb3 c\xc3\xadvica, religiosa i festiva m\xc3\xa9s important de la ciutat, que alhora ha servit de model \xe2\x80\x93pel que fa a continguts, formes i funcions\xe2\x80\x93 de m\xc3\xa9s celebracions i manifestacions folkl\xc3\xb2riques del pa\xc3\xads: gegants, capgrossos, bestiari, balls de diables i m\xc3\xa9s danses i m\xc3\xbasiques que avui formen part del nostre patrimoni immaterial._NEWLINE_Al final dels anys setanta del segle passat la process\xc3\xb3 va desapar\xc3\xa8ixer del calendari festiu seguint les recomanacions i disposicions del Concili Vatic\xc3\xa0 II. Per\xc3\xb2 el 1992 diverses entitats de cultura popular i tradicional i l'Ajuntament de Barcelona van decidir de recuperar una de les festes m\xc3\xa9s antigues i llu\xc3\xafdes de la hist\xc3\xb2ria de la ciutat. Per aix\xc3\xb2 van potenciar la tradici\xc3\xb3 de L'ou com balla i van restituir la process\xc3\xb3."